בישיבת מועצת העיר של קרית אתא עלו בישיבה האחרונה שלושה נושאים לסדר היום: אישור מורשי חתימה לבית ספר, מינוי דירקטורים לחברת המים ודו"ח החברה הכלכלית של העירייה - כל אלו לקחו 4 דקות מזמן הישיבה. הברכות לחג - 10 דקות נוספות
ראש העיר של קריית אתא, יעקב פרץ, אוהב ישיבות קצרות ויעילות. כמה יעילות? אחת הישיבות האחרונות שבדקנו ארכה 45 שניות בלבד! ולא שאין הצעות לסדר היום, בדקנו. הילה רובין-שלם, חברת אופוזיציה מגישה הצעות לסדר היום ושאילתות לפני כל ישיבה – אך אלו זוכות להתעלמות ולא עולות לדיון בישיבה. וכך גם היה בישיבה האחרונה ב-25 בספטמבר, ישיבה שארכה כ-14 דקות: 4 דקות להצבעה ועוד שאלה קטנה ועשר דקות שהוקדשו במלואן לברכות לראש השנה. לזכותו של רה"ע נציין כי באותה ישיבה העלה את הדו"ח של החברה הכלכלית לדיון ושאל האם מישהו רוצה להתייחס. מבין הנוכחים עשה זאת חבר מועצה אחד. למה הישיבות כל כך קצרות? בכתבה הקודמת שוחחנו עם כמה חברי מועצה שאמרו לנו כי "מי שרוצה מדבר" ושרוב העניינים בכל מקרה נסגרים בין חברי הקואליציה בישיבה מקדימה לישיבת המועצה. מרה"ע לא קיבלנו תשובה. פנינו גם השבוע לעיריית קרית אתא ושאלנו אם אין שאילתות שהוגשו או נושאים לסדר היום שהציעו חברי המועצה, וגם שאלנו מה סדר היום לישיבה הקרובה. מהעירייה לא נמסרה תגובה. ביקשנו את יומנו של פרץ בבקשת חופש מידע וטרם קבלנו. בנתיים? שלחו את הכתבה לתושבי העיר והפנו אלינו כל מידע שיש לכם על ההתנהלות החריגה של המועצה.  *תמונת השער באדיבות הליכוד. (איך זה משפיע עליך) ישיבות מועצת העיר קרית אתא עלולות להיות לא יותר מחותמת גומי. אולי ישיבה של 4 דקות היא חוקית – אבל היא לא סבירה. המשמעות היא שאין מרחב לחברי המועצה להביע את דעתם, ואין דרך לציבור לפקח על עבודת חברי המועצה שמטרתם לשרת אותו. התנהלות שכזו פוגעת בדמוקרטיה המקומית של העיר: אם הכל נסגר לפני ישיבת המועצה או בחדרים הפנימיים ולאף אחד אין מה לומר – ישיבת המועצה היא אחיזת עיניים. (מה עושים כדי שיתוקן) בדקו בעצמכם באתר העירייה שלכם את הפרוטוקולים של ישיבות המועצה. חבר מועצה מבריז, לא מבצע את תפקידו? הרימו אליו טלפון. אם תפנו לדוברות העירייה – הם ימסרו לכם אותו. כתבו על עבודתו הגרועה ופנו גם אלינו. 